เสด็จฯถวายบังคม พระบรมราชานุสรณ์ พระพุทธยอดฟ้าฯ
เมื่อวันที่ 6 เม.ย. เวลา 17.00 น. พระบาทสมเด็จพระเจ้าอยู่หัวและสมเด็จพระนางเจ้าฯ พระบรม ราชินีนาถ ทรงพระกรุณาโปรดเกล้าโปรดกระหม่อมให้ สมเด็จพระบรมโอรสาธิราชฯ สยามมกุฎราชกุมาร เสด็จพระราชดำเนินแทนพระองค์ ทรงวางพุ่มดอกไม้ของพระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินีนาถ และทรงวางพุ่มดอกไม้ส่วนพระองค์ จากนั้นทรงจุดธูปเทียนเครื่องราชสักการะถวายบังคมพระบรมราชานุสรณ์พระบาทสมเด็จพระพุทธยอดฟ้าจุฬาโลกมหาราช เนื่องในวันพระบาทสมเด็จพระพุทธยอดฟ้าจุฬาโลกมหาราช และวันที่ระลึกมหาจักรีบรมราชวงศ์ โอกาสนี้ ม.ร.ว.สุขุมพันธุ์ บริพัตร ผู้ว่าราชการกรุงเทพมหานคร นำคณะผู้บริหารและข้าราชการ กทม. ผู้แทนส่วนราชการต่างๆ และประชาชน เฝ้าฯรับเสด็จ ณ พระปฐมบรมราชานุสรณ์ พระบาทสมเด็จพระพุทธยอดฟ้าจุฬาโลกมหาราช บริเวณเชิงสะพานพระพุทธยอดฟ้า,ทั้งนี้ วันที่ 6 เมษายนของทุกปี เป็นวันพระบาทสมเด็จพระพุทธยอดฟ้าจุฬาโลกมหาราช และวันที่ระลึกมหาจักรีบรมราชวงศ์ หรือวันจักรี พระบาทสมเด็จพระพุทธยอดฟ้าจุฬาโลก ทรงปราบดาภิเษกขึ้นครองราชย์เป็นปฐมบรมกษัตริย์แห่งราชวงศ์จักรีเมื่อวันที่ 6 เมษายน 2325 โดยทรงตั้งพระปณิธานไว้ว่า ตั้งใจจะอุปถัมภก ยอยกพระพุทธศาสนาจะปกป้องขอบขัณฑสีมา รักษาประชาชนและมนตรี ซึ่งทุกปี กรุงเทพมหานครได้จัดให้มีพิธีถวายราชสักการะพระบรมราชานุสรณ์พระบาทสมเด็จพระพุทธยอดฟ้าจุฬาโลกมหาราช ณ บริเวณลานชานชาลาเชิงสะพานพระพุทธยอดฟ้า เพื่อเป็นการน้อมรำลึกถึงพระมหากรุณาธิคุณที่พระองค์ได้ ทรงสถาปนากรุงรัตนโกสินทร์และทรงเป็นปฐมบรมกษัตริย์แห่งราชวงศ์จักรี อันมีคุณอเนกอนันต์ต่อประเทศชาติและพสกนิกรชาวไทย.
เนื่องในวันพระบาทสมเด็จพระพุทธยอดฟ้าจุฬาโลกมหาราช และวันที่ระลึกมหาจักรีบรมราชวงศ์ หรือวันจักรี พระบาทสมเด็จพระพุทธยอดฟ้าจุฬาโลก ทรงปราบดาภิเษกขึ้นครองราชย์เป็นปฐมบรมกษัตริย์แห่งราชวงศ์จักรีเมื่อวันที่ 6 เมษายน 2325
ข่าวพระราชสำนัก,พระบรม,เนื่องในวันจักรี,วันพระบาทสมเด็จพระพุทธยอดฟ้าจุฬาโลกมหาราช,วันระลึกมหาจักรีบรมราชวงศ์,พระบาทสมเด็จพระพุทธยอดฟ้าจุฬาโลก